KIRJALLINEN KYSYMYS E-3563/00

esittäjä(t): Charles Tannock (PPE-DE) komissiolle

(17. marraskuuta 2000)

Aihe: Pienten riisimäärien vientiä koskevan poikkeuksen myöntämättä jättäminen Turks- ja Caicossaarille

EU:n merentakaisten alueiden avustusohjelmasta tuettiin Ison-Britannian merentakaisella alueella Turks- ja Caicossaarilla sijaitsevan riisimyllyn kustannuksia 4 miljoonalla punnalla. Tämän ansiosta alueelta voitaisiin viedä korkealaatuista hiottua riisiä Eurooppaan. Joidenkin jäsenvaltioiden painostuksen takia Turks- ja Caicossaarten rajoitettua vientikiintiötä alennettiin kuitenkin äärimmäisen pieneksi, vaikka saarilla kasvatettava pitkäjyväinen riisi ei kilpaile Etelä-Euroopassa kasvatettavan lyhytjyväisen riisin kanssa. Poikkeusta ei myönnetty, vaikka se olisi ollut mahdollinen ehdotettujen pienten tuotantomäärien perusteella.

Voiko komissio selittää, miksi poikkeus päätettiin jättää myöntämättä? Tämän takia 60 henkilöä jäi työttömäksi ja saarten on entistä vaikeampaa saavuttaa taloudellinen omavaraisuus. Voiko komissio kertoa, onko poikkeuksen myöntämättä jättäminen unionin sopimusten mukainen? Jos on, mitä muutoksenhakukeinoja työnantaja, jonka investoinnit myllyyn menettivät arvonsa, tai Turks- ja Caicossaarten kuvernööri voivat käyttää?

Franz Fischlerin komission puolesta antama vastaus

(19. tammikuuta 2001)

Komissio muistuttaa aluksi, että kyseisille yrittäjille, jotka ottivat komissioon yhteyttä paljon ennen mainittuja investointeja, tiedotettiin aloitteeseen liittyvistä riskeistä ottaen huomioon riisinviljelyn tilanne yhteisössä. Lisäksi näitä kysymyksiä tarkasteltiin jo vuonna 1993 komission kertomuksessa neuvostolle(1).

Yhdistyneen kuningaskunnan hallitus jätti 21. kesäkuuta 2000 poikkeuslupapyynnön riisin alkuperäsäännöistä, joista on säädetty merentakaisten maiden ja alueiden assosioinnista 25 päivänä kesäkuuta 1991 tehdyssä neuvoston päätöksessä 91/482/ETY(2).

Esitetyllä poikkeuslupapyynnöllä pyrittiin sallimaan kolmansista maista (Uruguay, Kiina, Thaimaa, Vietnam) peräisin olevan riisin tuonti jalostettavaksi Turks- ja Caicossaarille ja sen jälkeen vietäväksi yhteisöön tulleista vapaana lopputuotteena (kokonaan hiottu riisi).

Tutkittuaan pyyntöä laajasti ja kuultuaan jäsenvaltioita asiaa käsittelevässä komiteassa komissio päätti 11. syyskuuta 2000 jättää pyydetyn poikkeusluvan myöntämättä. Komissio otti huomioon, että nykyisessä tilanteessa Turks- ja Caicossaaret pystyvät hankkimaan riisiä teollisuutensa tarpeisiin ostamalla Afrikan-, Karibian- ja Tyynenmeren maista peräisin olevaa riisiä ja viemään sitä yhteisöön tullittomana käyttäen hyväksi kyseisten maiden kanssa voimassa olevia alkuperäkumulaatiota koskevia sääntöjä.

Komissio kiinnittää huomiota siihen, että sen 15. marraskuuta 2000 hyväksytyssä ehdotuksessa(3) uudeksi neuvoston päätökseksi, jonka on määrä korvata nykyinen päätös 91/482/ETY maaliskuun 1. päivästä 2001 alkaen, ehdotetaan nykyisen järjestelmän parantamista tulevaisuudessa sisällyttämällä 35 000 tonnin kiintiöön 10 000 tonnin varaus kaikkein heikoimmin kehittyneiden merentakaisten maiden ja alueiden hyväksi, joihin Turks- ja Caicossaaretkin kuuluvat.

(1) KOM(93) 555 lopullinen, 25.11.1993.

(2) EYVL L 263, 19.9.1991.

(3) KOM(2000) 732 lopullinen.